*A határozati javaslat elfogadásához*

***egyszerű*** *többség szükséges,*

*az előterjesztés* ***nyilvános ülésen tárgyalható****!*

*137. számú előterjesztés*

Bátaszék Város Önkormányzat Képviselő-testületének 2023. augusztus 30-án,

15 órakor megtartandó ülésére

Tájékoztató a 2023. I. félévi adó és számlatartozásról

|  |
| --- |
| **Előterjesztő:** dr. Firle-Paksi Anna aljegyző  **Készítette:** Tóthné Lelkes erika pénzügyi irodavezető  Adorján Viktória pénzügyi előadó  Kőművesné Monigl Zsuzsanna adóügyi ügyintéző    **Törvényességi ellenőrzést végezte:** Takaróné dr. Mihó Beatrix jogi ügyintéző  **Tárgyalja:** PG Bizottság 2023.08.29. |

**Tisztelt Képviselő-testület!**

Az államkincstár által biztosított ASP program zárása szerinti, a helyi adóval kapcsolatos önkormányzati kötelezettségek 2023. év első félévi alakulását az alábbiak szerint mutatjuk be.

|  |  |  |  |
| --- | --- | --- | --- |
| **ADÓTÚLFIZETÉS** | **2022.12.31-én fennálló adótúlfizetés** | **2023.06.30-án fennálló adótúlfizetés** | **Eltérés 2022.12.31-hoz képest** |
| **Helyi iparűzési adó túlfizetés** | 29 496 860 | 50 631 090 | **21 134 230** |
| **Magánszemélyek kommunális adója túlfizetés** | 857 291 | 1 643 208 | **785 917** |
| **Bírság túlfizetés** | 18 865 | 6 006 | **-12 859** |
| **Talajterhelési díj túlfizetés** | 35 352 | 52 812 | **17 460** |
| **Pótlék túlfizetés** | 161 467 | 157 805 | **-3 662** |
| **TÚLFIZETÉS ÖSSZESEN:** | **30 569 835** | **52 490 921** | **21 921 086** |

**Az adótúlfizetések** tekintetében a 2022. december 31-i állapothoz képest a helyi adókkal kapcsolatos kötelezettségek állománya közel 22 millió forinttal nőtt az első félévben, mértéke 52 490 921 Ft, mely majdnem teljes egészében - 96,4 %-ban - a helyi iparűzési adó elszámolásból adódik. A helyi iparűzési adó vonatkozásában a 2022. adóévi bevallások túlfizetései jelentkeznek, az érintettek több adóelőleget fizettek be, mint amennyi a végleges adókötelezettség a bevallásuk alapján.

A fennálló túlfizetéseket az esetek többségében a vállalkozók a befizetett adóelőlegekben kérik realizálni.

Az ettől eltérő túlfizetések visszautalásának rendezésére az alábbi intézkedéseket foganatosítjuk:

* kiutalás előtti ellenőrzéseket folytatunk le a nagyobb adózóknál.
* a kötelezettségeinkből adódó terhek enyhítésére ez évben is pályázat benyújtását tervezzük az önkormányzatok rendkívüli kiegészítő támogatására a központi költségvetésben rendelkezésre álló forrás elnyerése érdekében, amelyben az adóvisszatérítések összegeit szerepeltetjük.

A magánszemélyek kommunális adójánál fennálló túlfizetés állománya 1,6 millió Ft, mely az évé végi állapothoz képest 785 917 Ft-tal nőtt. A változás abból adódik, hogy az érintettek a második félévi adókötelezettséget az első félévben már befizették.

A bírság túlfizetés összege nem jelentős, mindössze 6 006 Ft, a 12 859 Ft összegű csökkenés más adószámlára történő átvezetés miatt következett be.

A talajterhelési díj túlfizetés állománya 2023. június 30-án 52 812 Ft, 17 460 Ft-tal nőtt az év végi állapothoz képest. Egy adóalany részletfizetést kért, de előbb és többet fizetett az előírásnál.

A pótlék túlfizetés minimális összeggel csökkent, az első félévben 3 662 Ft elszámolásra került az aktuális pótlékra.

|  |  |  |  |
| --- | --- | --- | --- |
| **ADÓTARTOZÁS** | **2022.12.31-én fennálló adótartozás** | **2023.06.30-án fennálló adótartozás** | **Eltérés 2022.12.31-hoz képest** |
| **Helyi iparűzési adó tartozás** | 1 388 904 | 30 927 520 | **29 538 616** |
| **Magánszemélyek kommunális adója tartozás** | 1 409 114 | 1 733 395 | **324 281** |
| **Bírság tartozás** | 530 074 | 366 776 | **-163 298** |
| **Talajterhelési díj tartozás** | 306 536 | 0 | **-306 536** |
| **Pótlék tartozás** | 1 418 763 | 21 195 392 | **19 776 629** |
| **TARTOZÁS ÖSSZESEN:** | **5 053 391** | **54 223 083** | **49 169 692** |

**Az adótartozások** tekintetében szintén **a helyi iparűzési adóknál** van jelentős eltérés, a 2022. év végi állapothoz képest 29,5 millió Ft emelkedés jelentkezik. A 2022. évi bevallások fizetési határideje ez év március 31-e volt, a határidőben nem fizető adózók tartozásit jelenti a változás.

A magánszemélyek kommunális adója vonatkozásában 1,7 millió Ft a kintlévőség, 324 281 Ft-tal emelkedett a vizsgált időszakhoz képest. A követelés végrehajtás alatti adóalanyok tartozását jelenti.

A bírságtartozások összege 163 298 Ft-tal csökkent befizetések révén, az állomány 366 776 Ft összegű.

A talajterhelési díj tartozás állománya nem változott, összegében 306 536 Ft-ot jelent. A kintlévőség néhai adóalany tartozása, hagyatéki eljárás során az igény bejelentésre került, az eljárás folyamatban van.

A pótlék tartozások összege 2023. június 30-án 21,1 millió Ft, az előző év végi állományhoz képest 19 776 629 Ft-tal nőtt. A követelés felszámolás alatti cégek pótléktartozásait, valamint az esedékes pótléktartozásokat tartalmazza, ezen kívül elévült tételek is szerepelnek benne, melyek kivezetésére a vizsgált időszakot követően kerül sor.

|  |  |  |  |
| --- | --- | --- | --- |
| **SZÁMLATARTOZÁS** | **2022.12.31-én fennálló számlatartozás** | **2023.06.30-án fennálló számlatartozás** | **Eltérés 2022.12.31-hoz képest** |
| **Keresztély Gyula Városi Könyvtár Nem lejárt tartozás** |  | 178 776 | **178 776** |
| **Bátaszék Város Önkormányzata Nem lejárt tartozás** | 2 037 650 | 10 618 522 | **8 580 872** |
| **Bátaszék Város Önkormányzata 1-30 nap között lejárt tartozás** |  |  | **0** |
| **Bátaszék Város Önkormányzata 30-60 nap között lejárt tartozás** | 63 500 | 0 | **-63 500** |
| **Közös Önkormányzati Hivatal 60 napon túli** |  | 45 000 | **45 000** |
| **TARTOZÁS ÖSSZESEN:** | **2 101 150** | **10 842 298** | **8 741 148** |

**A nem lejárt számla tartozásállományból** a Keresztély Gyula Városi Könyvtárnál 178 776 Ft összeg, Bátaszék Város Önkormányzatánál 10 618 522 Ft összeg jelentkezik. Az év végi állapothoz képest 8 759 648 Ft-tal magasabb azoknak a számláknak az összege, melynek teljesítési dátuma a vizsgált időszakra esik (jelen esetben június 30-a előtti), viszont a pénzügyi teljesítési határidő és a tényleges kiegyenlítés átnyúlik a következő hónapra.

1-30 nap közötti számlatartozásunk nem volt a félév végén.

A 30-60 nap közötti, a 2022. december 31-én még fennálló, lejárt, 63 500 Ft összegű tartozásunk kiegyenlítésre került, új nem keletkezett, így június 30-án nem tartunk nyilván ilyen kötelezettséget. A 45 000 Ft összegű, 60 napon túli tartozás számlahelyesbítés miatti adminisztratív okból állt fenn a félév végén, de az azóta eltelt időszakban a pénzügyi kiegyenlítés megtörtént

A számlatartozások kapcsán folyamatosan tájékoztattam a Tisztelt Testületet a 2022. január 1 és március 8 közötti időszakot érintő, az EON felé meg nem fizetett szolgáltatási díjról, mellyel összefüggésben panaszt tettünk a MEKH felé. Ismert Önök előtt az is, hogy az év elején számunkra kedvező döntés született, a MEKH kötelezte az EON-t, hogy az érintett időszakra a szerződés nélküli vételezési díjjal kiszámlázott számlákat stornózza, azokat az egyetemes szolgáltatásra vonatkozó árképzési szabályoknak megfelelő árral állítsa ki.

A szolgáltató tájékoztatta önkormányzatunkat a számlák kivezetéséről, de a helyes díjjal történő számlakiállításra még nem került sor. Bátaszék Város Önkormányzata és az intézményei, Kft.-i vonatkozásában mintegy 4,8 millió Ft a becsült, - egyetemes szolgáltatási díjjal számolt – tartozás, mely a szolgáltató által kiállított számlák megküldése esetén kiegyenlítésre kerül. A 2023. évi költségvetés tervezésekor a szerződés nélküli árral kalkuláltunk, ezért az előzőekben ismertetett, számunkra kedvező döntés megtakarítást fog eredményezni.

A tájékoztatóban kiemelem még a VOLÁNBUSZ Zrt. be nem fogadott számláival összefüggő fizetési kötelezettséget. A május hónapi testületi ülés napirendi pontjaként szerepelt a helyijáratos közlekedés 2022. évi működtetésével összefüggő beszámoló, melyet a Testület a parkolóhely egyoldalú áthelyezése miatt jelentkező többletköltség miatt nem fogadott el. A magasabb futásteljesítményt tartalmazó, az első félévre kiállított számlák sem kerültek befogadásra a vitatott elszámolása miatt. A ki nem egyenlített, a vizsgált időszakot terhelő szolgáltatási díj jogszerű összege mintegy 4 millió Ft, mely a megfelelő számlák megléte esetén haladéktalanul kiegyenlítésre kerül.

Kérem a Tisztelt Képviselő-testületet, szíveskedjék a tájékoztatást elfogadni.

**H a t á r o z a t i j a v a s l a t:**

**a 2023. I. féléves önkormányzati adó- és számlatartozásokról szóló tájékoztató tudomásul vételére**

Bátaszék Város Önkormányzatának Képviselő-testülete a 2023. év I. félévi adó- és számlatartozásokról szóló tájékoztatót tudomásul veszi.

*Határidő:* azonnal

*Felelős:* dr. Firle-Paksi Anna aljegyző

(a határozat megküldéséért)

*A határozatról értesül:* Bátaszéki KÖH Pénzügyi Iroda

irattár